open-index/open-wikipedia-markdown huggingface dataset:
Saajuu-Palovesi

**Saajuu-Palovesi** on melko sokkeloinen järvi Sulkavan eteläosassa Etelä-Savossa. Sen eteläiset lahdet sijaitsevat Puumalan alueella.  Saajuu-Paloveden pinta-ala on 4,1 neliökilometriä ja rantaviivan pituus yli 38 kilometriä. Etäisyys Mikkelistä on 54 kilometriä itään ja Savonlinnasta 34 kilometriä lounaaseen.

## Maantiede
Saajuu-Palovesi muodostuu Saajuu-nimisestä pääaltaasta, jonka eteläpuolella Palosaaren erottamana ja Palosalmen yhdistämänä sijaitsee Palovesi. Saajuun länsipuolella sijaitsee pohjoiseen työntyvä Hakniemi, jonka länsipuolella sijaitsee etelään työntyvä noin 2,5 kilometriä pitkä Pitkälahti. Saajuuta ja Pitkälahtea yhdistää Hakniemen pohjoispuolinen Kukkarolahti. Saajuun pääaltaan pohjoispuolella sijaitsee lahdista ja salmista koostuva vesialue. Etäisyys järven eteläkolkasta pohjoiskolkkaan on noin 6,3 kilometriä. Reitti Paloveden lounaisosan Talvilahdelta Pitkälahden etelärannalle on yli kahdeksan kilometriä.

Saajuu-Palovedessä on runsaasti saaria ja luotoja. Suurin on noin kahdeksan hehtaarin laajuinen Ruutsaari pääaltaan itäosassa. Pitkälahdessa sijaitsee noin neljän hehtaarin laajuinen Kurkisaari. Palosaareen on maantieyhteys mantereelta, sitä erottaa mantereesta vain vähäinen oja.

Saajuu-Paloveden rannat ovat paikoin jyrkkiä. Paloveden koillisrannan Palovuoren korkeustaso on noin 130 metriä merenpinnan yläpuolella, eli noin 55 metriä järven pintaa korkeammalla. Puikkovuoren laki Saajuun koillisrannalla on noin 140 metriä mpy. Ruutsaaren korkein kohta on noin 90 metriä mpy. Järven rannoilla on jonkin verran peltomaata ja runsaasti pientaloja. Pääosin rannat ovat metsämaata.

Saajuu-Paloveteen virtaa laskuojia ympäröiviltä järviltä (Soojärvi, Kukkarolampi, Vuorilampi, Valkjärvi). Järven luusua sijaitsee Talvilahden itärannalla, josta lähtee noin kilometrin mittainen vesireitti Suuri-Laamioon, joka on osa Pihlajavettä. Saajuu-Paloveden kaakkoispuolella sijaitsee Kulkemus (78,4 metriä mpy).

Saajuu-Palovesi (04.121.1.129) kuuluu Pihlajaveden alueeseen (04.121), joka on kolmannen jakovaiheen vesistö Vuoksen päävesistössä (04). Toinen jakovaihe on Pihlajaveden-Kokonselän alue (04.12) ja ensimmäinen Suur-Saimaan alue (04.1). Pihlajaveden alue on järvien ja saarten mosaiikki, joka kattaa suuren osan Etelä-Savoa. Saajuu-Palovesi on alueen kolmanneksi laajin järvi. Pihlajavesi on selkästi laajin, yli 700 neliökilometriä. Toiseksi laajin on Kulkemus.

## Lähteet
Suurjärvi (Ruokolahti)

**Suurjärvi** on melko kirkas ja valtaosin syvä järvi Etelä-Karjalan ja Etelä-Savon maakuntarajalla. Se sijaitsee suurimmalta osin Ruokolahdessa, luoteinen osa sijaitsee Puumalassa. Suurjärven pinta-ala on 94 hehtaaria, josta noin 20 hehtaaria on Puumalan alueella. Vesitilavuus on 9,7 kuutiohehtometriä. Etäisyys Imatralta on 37 kilometriä pohjoisluoteeseen.

## Maantiede
Suurjärven pituus kaakosta luoteeseen on 2,5 kilometriä. Järven kaakkoinen osa on keskistä ja luoteista osaa kapeampi. Järven itäiset lahdet ovat melko laajoja järven pinta-alaan nähden. Vähintään 10 metriä syvä vyöhyke ulottuu katkeamattomana altaan kaakkoisosasta luoteisosaan ja työntyy myös itäisen Hepolahden alueelle. Vähintään 20 syvä vyöhyke kattaa noin kuudesosan järven pinta-alasta. Syvimmät kohdat, noin 30 metriä, sijaitsevat järven keskiosassa. Länsirannalla 10 metrin syvyyskäyrä kulkee noin 15–30 metrin etäisyydellä rantaviivasta.

Suurjärven luoteisosassa sijaitsee kolme pientä saarta, joilla ei ole karttanimiä. Länsirannalla, jossa järvi syvenee melko jyrkästi, myös maasto kohoaa melko jyrkästi. Suurjärven rannoilla on harvakseltaan pientaloja.

Suurjärveen virtaa yhdeksän laskuojaa, jotka kuljettavat kiintoainesta järveen. Lisäksi järven pohjasta virtaa lähdevettä. Suurjärven ekologinen tila on hyvä (vuonna 2020), mutta järvi on metsätaloustoimille herkkä, joten sen kunnossa pitämiseksi on tehty toimenpiteitä. Suurjärven vesitilavuus on 9&nbsp;725&nbsp;000 kuutiometriä.

Suurjärvi (04.121.1.017) kuuluu Pihlajaveden alueeseen (04.121), joka on kolmannen jakovaiheen vesistö Vuoksen päävesistössä (04). Toinen jakovaihe on Pihlajaveden-Kokonselän alue (04.12) ja ensimmäinen Suur-Saimaan alue (04.1). Pihlajaveden alue on järvien ja saarten mosaiikki, joka kattaa suuren osan Etelä-Savoa. Siihen kuuluu yli 400 järveksi luokiteltua vakavettä, joista yhdeksän on yli neliökilometrin laajuisia. Suurjärvi on alueen kymmenenneksi laajin järvi. Pihlajavesi on selkästi laajin, yli 700 neliökilometriä.

## Lähteet
Chesterfield FC

**Chesterfield Football Club** on vuonna 1866 perustettu englantilainen jalkapalloseura. Chesterfield pelaa Englannin neljänneksi korkeimmalla sarjatasolla Kakkosliigassa. Joukkue on parhaimmillaan pelannut Englannin kolmanneksi korkeimmalla sarjatasolla Ykkösliigassa. Joukkueen arvo on noin 2 miljoonaa euroa.

Chesterfieldin vastustajiin kuuluu muita Etelä-Yorkshiren seuroja, kuten Rotherham United, Sheffield United sekä Sheffield Wednesday. Seuran päävastustaja on nottinghamshireläinen Mansfield Town FC.

## Lähteet

## Aiheesta muualla
*Seuran kotisivut
Aisha (nimi)

**Aisha** (myös: *’A’isha*) on arabiankielinen naisen etunimi, joka merkitsee ’elävää’. Se on leimallisesti islamilainen nimi, sillä profeetta Muhammadilla oli tämänniminen lempivaimo.

Aishaa käytetään musliminimenä myös Suomessa. Digi- ja väestötietoviraston etunimitilastoon on maaliskuun 2025 loppuun mennessä kirjattu noin 720–730 Aisha-nimistä naista. Eniten Aishoja on syntynyt 2010-luvulla.

## Nimipäivä
Norjassa Aishalla on nimipäivä 6.&nbsp;tammikuuta.

## Tunnettuja Aishoja
* Aisha (614–678), profeetta Muhammadin kolmas vaimo
* Aisha Abd al-Rahman (1913–1998), egyptiläinen kirjailija ja professori
* Aisha Rateb (s. 1928), egyptiläinen juristi, diplomaatti ja professori
* Aisha Solórzano (s. 1998), guatemalalainen jalkapalloilija
* Aisha Tyler (s. 1970), yhdysvaltalainen näyttelijä

## Kuvitteellisia Aishoja
* Aisha, hahmo nuortenromaaneissa *[[Alex, Aisha ja Sam]]* ja *[[Alex, Aisha ja toivon aika]]*
* Aisha Campbell, hahmo Power Rangers -universumissa

## Lähteet

## Aiheesta muualla
* Etunimien taivutus: Aisha (Kotimaisten kielten keskuksen verkkojulkaisu)
Technique Stadium

**Technique Stadium**, entisiltä nimiltään **B2net Stadium** sekä **Proact Stadium** on jalkapallostadion Chesterfieldissä Englannissa. Stadion toimii Chesterfield FC:n kotikenttänä. Stadionin rakennustyöt maksoivat 13 miljoonaa Englannin puntaa ja stadion avattiin vuonna 2010. Stadionin kapasiteetti on 10&nbsp;504 katsojaa. Vuodesta 2019 se on toiminut myös Sheffield Unitedin alle 23-vuotiaiden kotikenttänä sekä Sheffield Unitedin naisten joukkueen kotikenttänä.

## Lähteet

## Aiheesta muualla
Sam Darnold

**Samuel Richard Darnold** (5. kesäkuuta 1997, Dana Point, Kalifornia) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Darnold edustaa Seattle Seahawksia.

## Pelaajaura
Darnold pelasi yliopistourallaan Etelä-Kalifornian yliopistossa vuodet 2015–2017. Hän ei kuitenkaan pelannut peliäkään vuonna 2015. Hän pelasi UCS:ssä yhteensä 27 ottelua, joissa heitti 7229 jaardia ja 57 touchdownia. New York Jets varasi Darnoldin  ensimmäisellä kierroksella kolmantena pelaajana. Jets ja Darnold solmivat heinäkuussa 2018 nelivuotisen tulokassopimuksen, jonka kokonaisarvo oli 30,2 miljoonaa dollaria. Darnold kaupattiin kuitenkin huhtikuussa 2021 Carolina Panthersiin varausvuoroja vastaan. Maaliskuussa 2023 Darnold teki San Francisco 49ersin kanssa yksivuotisen sopimuksen. Maaliskuussa 2024 Darnold teki Minnesota Vikingsin kanssa yksivuotisen ja kymmenen miljoonan dollarin arvoisen sopimuksen. Maaliskuussa 2025 Darnold teki Seattle Seahawksin kanssa kolmivuotisen ja yhteensä 100,5 miljoonan dollarin arvoisen sopimuksen. Sopimuksen arvosta 55 miljoonan dollarin osuus on taattua rahaa.

Darnold on pelannut Jetsissä ja Panthersissa yhteensä 56 runkosarja ottelua. Näissä hän on heittänyt 11&nbsp;767 syöttöjaardia ja 61 touchdownia. Lisäksi hän on heittänyt 55 syötönkatkoa. Tilastot päivitetty kauden 2022 jälkeen.

## Lähteet
Wenzel Müller

**Wenzel Müller** (26. syyskuuta 1767 Trnava – 3. elokuuta 1835 Baden bei Wien) oli itävaltalainen säveltäjä ja kapellimestari.

Müller sai merkittävää tukea musiikkiopinnoissaan Raigern-benediktiiniluostarista Brnon lähellä. Vuonna 1782 hän pääsi kolmanneksi viulistiksi teatteriin Brnoon. Samoihin aikoihin hän aloitti näyttämöteosten säveltämisen. Brnon teatteri ei ollut käytettävissä kahden tulipalon (1785–1786) jälkeen, mutta Müller sai vuonna 1786 kiinnityksen wieniläisen Leopoldstädter Theaterin kapellimestariksi. Hän sävelsi sille runsaasti oopperoita sekä muita näyttämöteoksia ja eteni keskeiseksi Wienin Singspiel-säveltäjäksi.

Vuosina 1807–1813 Müller työskenteli kapellimestarina Prahan Kartanoteatterissa. Hänen seuraajansa tehtävässä oli Carl Maria von Weber. Vuodesta 1813 kuolemaansa hän oli jälleen Leopoldstädter Theaterin kapellimestari, joka samalla jatkoi sille näyttämömusiikin säveltämistä. Müllerin Singspieleihin kuuluvat *Kaspar der Fagottist* (1791) ja *Die Schwestern von Prag* (1794). Osa näyttämöteoksista pohjautui Ferdinand Raimundin tuotantoon. Myös Müllerin yksittäiset laulut saavuttivat suosiota. Ludwig van Beethovenin teos *[[Kakadu-muunnelmat]]* (op. 121a) pohjautuu Müllerin melodiaan "Ich bin der Schneider Kakadu".

## Lähteet

## Aiheesta muualla
* IMSLP: nuotteja
Menandros (Intia)

**Menandros I Soter** (, ) oli kreikkalais-baktrialaisen kuningaskunnan hallitsija vuosina 150/155–130 eaa.

## Elämä
### Tausta ja nousu kuninkaaksi

Menandroksen syntymäpaikaksi mainitaan usein Kalisin kylä nykyisen Afganistanin alueella.

Historijoitsija Strabonin mukaan Menandros valloitti ”enemmän heimoja kuin Aleksanteri Suuri”, mikä todennäköisesti on väritetty väite. Varmaa on kuitenkin se, että hän laajensi perimäänsä valtakuntaa.

Menandrosta on pidetty suopeana hallitsijana, joka oli suosittu alamaistensa keskuudessa. Hänen tarkkaa valtakauttaan ei kuitenkaan tiedetä.

### Milinda Panha ja viimeiset vuodet

Menandros sai sekä kreikkalaisen että intialaisen hallitsijan koulutuksen, minkä johdosta hän kiinnostui mm. buddhalaisuudesta, johon Baktriaan saapuneet kreikkalaiset olivat alkaneet kääntyä. Halu oppia lisää buddhalaisuudesta johti siihen, että Menandros päätyi keskustelemaan munkki Nagasenan kanssa buddhalaisuuden vastauksista elämän suuriin kysymyksiin. Menandros oli tyytyväinen saamiinsa vastauksiin ja kääntyi buddhalaisuuteen. Tämä väittely on dokumentoitu ja julkaistu kirjana nimeltä *[[Milinda Panha]]* (”Menandroksen kysymykset”). Kääntymyksensä jälkeen hänen kerrotaan luopuneen kruunusta ja ryhtyneen munkiksi, joka myöhemmin saavutti arhatin. Todennäköisempää on kuitenkin se, että Menandros vietti viimeiset vuotensa taistelukentällä kukistaen kapinoita ja kuoli sairauteen.

Menandros uskotaan kuolleen 130-luvulla eaa. ja hänen seuraajakseen nimettiin Straton. Menandroksen vaimo, Agathokleia, kuitenkin toimi pojan sijaishallitsijana jonkin aikaan. On mahdollista, että myös Agathokleia kääntyi buddhalaisuuteen, sillä hänen lyömissään kolikoissa on kirjoitettu teksti ”Suuri kuningatar, pelastaja ja dharman seuraaja, Agathokleia”. Plutarkhoksen mukaan Menandroksen tuhkat jaettiin yhtä suuriin osiin ja lähetettiin eri puolille valtakuntaa, jonne rakennettiin suuria monumentteja. Monumenteilla on mahdollisesti tarkoitettu stupia ja Menandroksen hautajaiset ovat muistuttaneet Siddhartha Gautaman hautajaisia.

## Lähteet
Jens Smærup Sørensen

**Jens Smærup Sørensen** (s. 1946 Staun, Tanska) on tanskalainen kirjailija. Hän käsittelee teoksissaan teknikraattisen maailman, ihmisen ja kielen välisiä suhteita. Teoksessa *En musikers bestemmelse* (1982) hän pohtii taiteilijan roolia.

## Palkinnot ja tunnustukset
* Kultaiset laakerit -kirjallisuuspalkinto 2007 teoksesta *Mærkedage*

## Lähteet

## Aiheesta muualla
Jänkäjärvi (Keminmaa)

**Jänkäjärvi** on suojärvi Keminmaan ja Tervolan rajalla Lapin maakunnan lounaisosassa. Sen pinta-ala on 26,4 hehtaaria. Etäisyys Rovaniemeltä on 69 kilometriä lounaaseen ja Kemistä 30 kilometriä pohjoiskoilliseen.

## Maantiede
Jänkäjärven pituus etelästä pohjoiseen on yksi kilometri. Suurin leveys on noin 400 metriä. Saaria ei ole. Järven pohjoisosa on Tervolan alueella. Jänkäjärven koillisrannalla levittäytyy pieni luonnonsuojelualue. Jänkäjärven luoteispuolella sijaitsee Akkunusjärvi (47,0 metriä mpy) ja länsipuolella Kuralammit-niminen vesialue (48,0 metriä mpy). Jänkäjärven ja Akkunusjärven välissä on laskuoja.

Jänkäjärven ympäristössä on suuria rimpi- ja allikkoalueita. Alueen suolinnusto on monipuolinen.

Jänkäjärvi (65.196.1.002) kuuluu Saaranjoen valuma-alueeseen (65.196), joka on kolmannen jakovaiheen vesistö Kemijoen vesistössä (65). Toinen jakovaihe on Akkunusjoen valuma-alue (65.19) ja ensimmäinen jakovaihe Ala-Kemijoen alue (65.1). Jänkäjärvi on toiseksi laajin Saaranjoen alueen kahdestatoista vähintään hehtaarin laajuisesta vakavedestä. Laajin on Akkunusjärvi ja kolmanneksi laajin nimetön järvi 65.196.1.005.

Suomessa on useita Jänkäjärviä. Laajimmat ovat Inarin kaksi Jänkäjärveä, joiden ohella Inarissa sijaitsee kolme pienempää Jänkäjärveä.

## Lähteet
Teppo Vapaus

**Teppo Vapaus**, oikealta nimeltään **Frank Leppänen**, on suomalainen toimittaja ja muusikko. Hän on työskennellyt toimittajana YleX-radiokanavalla, Soundi-lehdessä ja perustamassaan Nälkä.fi-verkkolehdessä.

Vapaus toimitti ja juonsi YleX:llä Uuden musiikin rockshow -ohjelmaa vuodesta 2018. YleX ilmoitti heinäkuussa 2021, että ohjelma jää toistaiseksi tauolle. Ohjelmaan oli viitattu Instagramissa toimineen Punkstoo-tiliin liittyvissä keskusteluissa. Helsingin Sanomien tietojen mukaan keskustelut liittyivät ohjelman toimittajaan. Syyskuussa 2021 YleX ilmoitti, että Uuden musiikin rockshow loppuu ja että Vapaus vetäytyy ohjelmasta.

Vapaus on saanut yhdessä neljän muun Ylen musiikkitoimittajan kanssa Suomen Musiikintekijät ry:n myöntämän Pro Musiikintekijät -kun­niamaininnan suomalaisen kevyen musiikin hyväksi tekemästään työstä.

Vuonna 2012 ilmestyi Vapauden kirjoittama kirja Herra Ylpöstä.

## Lähteet
Tavara-arpa

**Tavara-arpa r.y.** on vuonna 1985 perustettu suomalainen aatteellinen rekisteröity yhdistys, jonka toimialaan kuuluu kasinoiden, rahapelien, vedonlyönnin ja monien järjestöjen arpajaistoiminnan käytännön organisointi Suomessa. Yhdistyksen toimintaa valvoo vuodesta 2010 poliisihallituksen arpajaishallinto. Alun perin valvonta kuului suoraan sisäasiainministeriölle ja sittemmin Etelä-Suomen lääninhallitukselle.

Tavara-arpa ry oli jäsenenä kattojärjestö Arpajaiskeskus ry:ssä, joka vuoden 1944 maaliskuussa annetulia asetuksella toimi valtion monopolina suurten arpajaisten järjestämisessä 2000-luvun taitteeseen asti.

## Katso myös
*Kultareuna ry

## Lähteet
Kallijärvi (Keminmaa)

**Kallijärvi** on matala järvi Keminmaan Laurilassa Lapin maakunnan lounaisosassa. Sen pinta-ala on 10,1 hehtaaria. Järvi sijaitsee kaupunkirakenteen sisällä Kemin keskustaajaman alueella runsaat puoli kilometriä Kemijoelta länteen.

## Maantiede
Kallijärven pituus etelästä pohjoiseen on noin 450 metriä ja leveys lännestä itään noin 300 metriä. Järvi kapenee pohjoista kohden. Saaria ei ole.

Sijaintinsa johdosta Kallijärvi on suosittu uimapaikka ja sen maisemallinen arvo on merkittävä. Järveä kunnostettiin 1980-luvun alussa. 2000-luvulle tultaessa humuksen lisääntyminen samensi järveä, ja se oli vaarassa pilaantua uudelleen. Kallijärveä ruopattiin keväällä 2010, jolloin sen keskisyvyys kasvoi 1,8 metriin ja vesitilavuus lisääntyi noin kolmanneksen 200&nbsp;000 kuutiometriin.

Kallijärvi (84V156.1.001) kuuluu Välialueeseen (84V156), joka on kolmannen jakovaiheen vesistö Perämeren rannikkoalueen päävesistössä (84). Välialueeseen 84V156 kuuluu Kallijärven ohella Salmelanpudas (84V156.1.002) ja Juurakkopudas (84V156.1.003).

## Lähteet
Serafia

**Serafia** on heprealaisperäinen naisen etunimi. Sen katsotaan yleensä pohjautuvan sanaan *serafim*, joka merkitsee ’liekehtivää’ ja ’tulista’. Nimen lähtömuotona voi kuitenkin pitää myös ’käärmettä’ tarkoittavaa sanaa *saraph*.

Serafia-nimi liittyy kristilliseen pyhimyshistoriaan, sillä keisari Hadrianuksen aikaan Roomassa surmattiin tämänniminen neitsytmarttyyri. Mikael Agricola mainitsee hänet (”Serapia Neitzyt”) vuoden 1544 rukouskirjassaan.

Digi- ja väestötietoviraston mukaan Suomessa on syyskuuhun 2021 mennessä tilastoitu noin 2&nbsp;420 Serafia-nimistä henkilöä.

## Nimipäivä
Serafia-nimi oli mukana Suomen almanakassa vuonna 1850. Nimipäivä oli 3.&nbsp;syyskuuta.

## Tunnettuja Serafioita
* Serafia Wilhelmiina Lönnrot (1827–1915), Elias Lönnrotin veljentytär ja taloudenhoitaja 
* Serafia Fredrika Schaeffer (1800–1887), suomalainen kansanparantaja

## Lähteet

## Aiheesta muualla
* Etunimien taivutus: Serafia (Kotimaisten kielten keskuksen verkkojulkaisu)
Betty Smith

**Betty Smith**, myös  **Elisabeth Wehner**, oikea nimi **Elizabeth Lillian Wehner** (16. helmikuuta 1896 Williamsburg, Brooklyn, Yhdysvallat – 17. tammikuuta 1972 Shelton, Connecticut, Yhdysvallat) oli yhdysvaltalainen kirjailija, näyttelijä ja opettaja yliopistossa. Hänen esikoisromaaninsa, omaelämäkerrallinen *Puu kasvaa Brooklynissa* (*A Tree Grows in Brooklyn*) ilmestyi 1943. Hän kirjoitti sille jatkoa romaanin *Maggie* (*Maggie – Now*, 1958).

## Suomennetut teokset
* *Puu kasvaa Brooklynissa* (*A tree grows in Brooklyn*), suom. Liisa Vesikansa-Saarinen; runosuom. V. Arti, Helsinki: WSOY 1948
* *Uusi päivä koittaa* (*Tomorrow will be better*), suom.. Liisa Vesikansa-Saarinen, Helsinki: WSOY 1949
* *Maggie* (*Maggie – Now*), suom. Kai Kaila, Helsinki: WSOY 1958
* *Ilo alkaa aamulla* (*Joy in the morning*), suom. Kaija Kauppi, Helsinki: WSOY 1965

## Lähteet

## Aiheesta muualla

*
Daniel Jones (amerikkalaisen jalkapallon pelaaja)

**Daniel Stephen Jones III** (27. toukokuuta 1997, Charlotte, Pohjois-Carolina) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Jones edustaa Indianapolis Coltsia.

Jones pelasi yliopistotasolla vuodet 2015–2018 Dukessa. Vuonna 2015 hän ei pelannut otteluakaan, mutta vuosina 2016–2018 Jones pelasi yhteensä 36 ottelua, joissa heitti 8201 jaardia ja 52 touchdownia. New York Giants varasi Jonesin  ensimmäisellä kierroksella kuudentena pelaajana. 

Jones ja Giants solmivat nelivuotisen tulokassopimuksen heinäkuussa 2019. Maaliskuussa 2023 Jones teki Giantsin  kanssa nelivuotisen ja yhteensä 160 miljoonan dollarin arvoisen sopimuksen. Jones on pelannut Giantsissa (tilanne 21. syyskuuta 2021) 29 ottelua, joissa on heittänyt 6486 jaardia, on syöttänyt 37 touchdownia ja 22 syötönkatkoa. Lisäksi hän on itse juossut viisi touchdownia sekä rähmännyt pallon 30 kertaa, joista 18 kertaa siten, että vastustaja on saanut pallon. 

Marraskuussa 2024 Jones teki sopimuksen Minnesota Vikingsin kanssa sen jälkeen kun Giants oli vapauttanut hänet sopimuksestaan.

Maaliskuussa 2025 Jones teki Indianapolis Coltsin kanssa yksivuotisen ja 14 miljoonan dollarin arvoisen sopimuksen.

## Lähteet
Pinsiön taidepuisto

**Pinsiön taidepuisto** on Hämeenkyrön Pinsiössä sijaitseva taidepuisto, jonka toiminnasta vastaa Pinsiön Taidepuisto ry. Puisto on kävijöille maksuton ja avoinna koko ajan. Puiston jatkuvasti muuttuvaan ja kehittyvään taidenäyttelyyn tehdään uusia teoksia pitkin vuotta ja sieltä myydään teoksia eteenpäin.

## Pinsiön taidepuiston teokset

## Lähteet
Peretz Smolenskin

**Peretz Smolenskin** (1842 Valko-Venäjä – 1885 Merano, Italia) oli hepreankielinen juutalainen kirjailija. Hän julkaisi aikakauslehteä *Ha-shahar *, josta tuli valistuksen myöhäiskauden merkittävin julkaisu. Osaksi omaelämäkerrallinen teos *Ha-toeh be-darkhe ha-Hayyim* ilmestyi 1876. Hän asui vuodesta 1868 Wienissä.

## Lähteet

## Aiheesta muualla
Kampung Lautin moskeija

**Kampung Lautin moskeija** on moskeija Malesian Kelantanin osavaltiossa. Sitä pidetään maan vanhimpana moskeijana ja yhtenä Kaakkois-Aasian vanhimmista puumoskeijoista. Moskeijan rakennusajankohta ei ole täysin selvä, mutta mahdollisesti se on peräisin jo 1400-luvulta. Arkkitehtuuriltaan se muistuttaa perinteistä malaijilaista tyyliä.

## Moskeija

Kampung Lautin moskeija sijaitsee nykyisin Malesian Kelantanin osavaltiossa Kota Bharun kaupungissa Nilam Purin opiskelijakaupunginosassa. Nykyinen paikka poikkeaa hieman alkuperäisestä. Moskeija on rakennettu perinteiseen malaijityyliin puusta. Sitä on pidetty Kaakkois-Aasian vanhimpana säilyneenä puumoskeijana, sekä Malesian vanhimpana moskeijana ylipäätänsä. Sen arkkitehtuuria on verrattu esimerkiksi Demkin moskeijaan Indonesian Jaavalla ja Talomanon moskeijaan Thaimaassa. Tyypilliseen malaijilaiseen tapaan rakennuksessa on kohotettu lattia ja kolmikerroksinen katto. Tiloista tärkeimmät ovat rukoushuone, *[[mihrab]]*, veranta ja puhdistautumistilat.

## Historia
Kampung Lautin moskeijan tarkkaa rakennuttamisvuotta ei tunneta kuitenkaan täysin varmasti. Mahdollisesti se on peräisin jo 1400-luvulta. Melko yleisesti hyväksyttyä on, että moskeija on joka tapauksessa Malesian vanhin. Sitä on usein pidetty myös yhtenä varhaisimmista säilyneistä merkeistä islamin saapumista alueelle.

Kananperinteen tarinan mukaan moskeijan perustivat Jaavan ja Champan välillä purjehtineet muslimilähetyssaarnaajat. Merihätään jouduttuaan he vannoivat että jos he pääsisivät turvallisesti rantaan missä tahansa, he rakentavansa paikalle moskeijan. Purjehtivat pääsevät rannalle Kampung Lautissa, jonne he lupauksensa mukaisesti rakentavat moskeijan paikallisten auttamina.

Alkuperäistä moskeijaa on myöhemmin uusittu ja kunnostettu useita kertoja. Töitä moskeijassa tehtiin esimerkiksi 1800-luvulla. Moskeija on myös kärsinyt tuhoja esimerkiksi suurissa tulvissa vuosina 1926 ja 1966. Moskeija siirrettiin alkuperäiseltä paikaltaan joen rannalla vuonna 1968. Se jälleenrakennettiin alkuperäisessä muodossaan. Uusia kunnostustöitä on tehty myös myöhemmin.

## Lähteet
Jukka Nevalainen (pesäpalloilija)

**Jukka Nevalainen** (s. 27. toukokuuta 1970 Kajaani) on suomalainen pesäpalloilija. Nevalainen edusti koko uransa Superpesiksessä Sotkamon Jymyä. Nevalainen saavutti urallaan kaksi SM-kultaa kaudella 1996 ja kaudella 1997. Nevalainen pelasi urallaan yhden B-poikien Itä-Länsi-ottelun. Nevalainen pelasi urallaan 15 Superpesiksen runkosarjaottelua. Näissä hän löi kaksi kunnaria ja kahdeksan tavallista juomsua, toi kahdeksan juoksua ja keräsi 43 kärkilyöntiä. Nevalainen pelasi urallaan kuusi Superpesiksen ylemmän loppusarjan ottelua. Näissä hän löi yhden kunnarin, toi seitsemän juoksua ja keräsi 21 kärkilyöntiä.

## Lähteet
Krim-foorumi

**Krim-foorumi** () on Ukrainan aloite ja kansainvälinen neuvottelumekanismi, jonka tavoitteina ovat Krimin miehityksen lopettaminen sekä Euroopan ja maailman turvallisuuden lisääminen. Tavoitteen saavuttamiseksi foorumi pyrkii pitämään Krimiä esillä kansainvälisessä yhteistyössä ja vahvistamaan Krimin tilanteeseen liittyvää kansainvälistä koordinaatiota. 

Krim-foorumin virallinen avajaistilaisuus järjetettiin elokuussa 2021 Kiovassa. Läsnä oli valtionjohtajia ja muita virallisia edustajia 46 maasta.

## Lähteet
Matti Ruponen

**Matti Armas Ruponen** (11. elokuuta 1901 Antrea – 25. lokakuuta 1997 Savonlinna) oli yrittäjä ja yritysjohtaja, joka sai sekä talousneuvoksen että liikenneneuvoksen arvonimen.

Ruposen vanhemmat olivat maanviljelijä Tuomas Ruponen ja emäntä Katri Kaukanen ja puoliso vuodesta 1927 Tyyni Vappu Kuisma. Liikennöitsijäksi Ruponen alkoi 24-vuotiaana, hankkimalla ensin henkilöauton ja sitten kuorma-auton. Hän siirtyi Antreasta Viipuriin 1925 ja ajoi siellä taksia. Ostettuaan 1928 14-paikkaisen linja-auton hän alkoi liikennöidä linjalla Viipuri-Pölläkkälä-Räisälä-Käkisalmi ja laajensi 1930-luvun puoliväliin mennessä reittejä Savonlinnaan ja Joensuuhun. Osakeyhtiöksi 1938 muutettu yritys, Linja-autoliike M. Ruponen, harjoitti myös rahtiliikennettä. Talvisodan jälkeen yritys siirtyi Savonlinnaan ja laajensi liikennettään muun muassa Kuopioon ja Nurmekseen, jatkosodan jälkeen muun muassa Helsinkiin, Kotkaan ja asiakkaiden ostamiin tilausajoihin. Liikennöinnin ohella Ruposella oli toinen yhtiö, joka myi autoja, varaosia ja huoltopalveluita Itä-Suomessa. Liikennöintiyhtiö muutti nimensä 1967 Linja-Ruposeksi ja kasvoi 1970-luvulla noin 100 linja-auton ja 200 hengen yritykseksi. Ruponen oli yhtiön toimitusjohtaja vuoteen 1977 asti, vuonna 1981 yhtiö myytiin Savonlinjalle. Ruponen sai talousneuvoksen arvon 1953 ja liikenneneuvoksen arvon 1962. Liike-elämän ja sen monet luottamustoimet jätettyään hänestä tuli päätoiminen maanviljelijä. 

## Lähteet
One Call Stadium

**One Call Stadium**, entiseltä nimeltään **Field Mill** on jalkapallostadion Mansfieldissä Englannissa. Stadionia käyttää paikallinen jalkapalloseura Mansfield Town FC. Stadionin kapasiteetti on 9&nbsp;186 katsojaa.

## Lähteet

## Aiheesta muualla
Talomanon moskeija

**Talomanon moskeija** tai **Wadi al-Husseinin moskeija** on moskeija Thaimaan Narathiwatin maakunnassa. Pattanin sulttaanikunnan kaudella mahdollisesti vuonna 1643 on Thaimaan vanhin puinen moskeija.

## Moskeija
Talomanon moskeija sijaitsee Thaimaan Narathiwatin maakunnassa maan eteläosassa Bachon piirikunnassa Lubo Sawon kylässä. Moskeija on Thaimaan vanhin puumoskeija. Moskeijan arkkitehtuuri yhdistelee perinteistä malaijilaista, tahimaalaista ja kiinalaista tyyliä. Sen tyyliä on verrattu esimerkiksi mahdollisesti vanhempaan Kampung Lautin moskeijaan Malesiassa. Moskeijan adhaan-torni on kiinalaistyylinen.

## Historia
Talomanon moskeija on rakennettu arviolta vuonna 1643. Tuolloin Etelä-Thaimaassa vaikutti islamilainen Pattanin sulttaanikunta. Moskeija on Thaimaan vanhin puumoskeija. Thaimaassa moskeijasta on myöhemmin pyritty kehittämään matkailukohdetta. Rakennus on suojeltujen historiallisten rakennusten luettelossa, minkä lisäksi se palvelee edelleen alkuperäisessä uskonnollisessa tarkoituksessaan moskeijana.

## Lähteet
Otmuchów (kunta)

**Otmuchów** on kaupungin sisältävä maalaiskunta Nysan piirikunnassa Puolassa. Sen väkiluku oli vuoden 2020 lopussa 13&nbsp;355. Kunnan hallintokeskus on Otmuchówin kaupunki.

## Maantiede ja sijainti

Otmuchówin kunta jakautuu seuraaviin 31 kylään: Broniszowice, Buków, Grądy, Goraszowice, Janowa, Jasienica Górna, Jarnołtów, Jodłów, Kałków, Kijów, Kwiatków, Lasowice, Ligota Wielka, Lubiatów, Łąka, Maciejowice, Malerzowice, Meszno, Nadziejów, Nieradowice, Piotrowice Nyskie, Ratnowice, Sarnowice, Siedlec, Starowice, Suszkowice, Śliwice, Ulanowice, Wójcice, Wierzbno sekä Zwanowice. Sen pinta-ala on noin 187&nbsp;neliökilometriä. Tärkeimmät kunnan aluetta halkovat liikenneyhteydet ovat valtatie 46 ja Kędzierzyn-Koźlesta Kamieniec Ząbkowickiin kulkeva rautatielinja 137. Otmuchów rajoittuu Puolan kuntien Głuchołazyn, Kamiennikin, Nysan, Paczkówin, Pakosławicen ja Ziębicen lisäksi Tšekin tasavaltaan.

Otmuchówin kunnan pohjoisosat sijaitsevat fyysis-maantieteellisesti Strzelinin kukkuloilla, keskiosat Otmuchówin vajoamassa ja eteläosat Paczkówin aluskukkuloilla. Kunnan pinta-alasta noin 71&nbsp;prosenttia on maatalousmaata ja noin kuusi&nbsp;prosenttia metsää. Sen alueella sijaitsevat Jezioro Otmuchowskie -järvi sekä Jezioro Nyskie -järven länsiosat. Korkeus merenpinnasta vaihtelee kunnassa noin 200&nbsp;metristä noin 350&nbsp;metriin.

## Väestö
Otmuchówin kunnassa oli vuoden 2020 lopussa 13&nbsp;355 asukasta. Vuonna 1995 väkiluku oli 14&nbsp;955. Vuoden 2019 joulukuussa 51,3&nbsp;prosenttia kunnan asukkaista oli naisia ja 48,7&nbsp;prosenttia miehiä. Alle 18-vuotiaat muodostivat kunnan väestöstä 16,2&nbsp;prosenttia, työikäiset 61,6&nbsp;prosenttia ja eläkeikäiset 22,2&nbsp;prosenttia. Väestön keski-ikä oli 42,1&nbsp;vuotta. Kunnan työttömyysaste oli vuonna 2019 noin 7,7&nbsp;prosenttia.

## Lähteet

## Aiheesta muualla

*
Communion (albumi)

**Communion** on Years & Years -yhtyeen debyyttialbumi, joka julkaistiin 10. heinäkuuta 2015.

## Kappaleet
# 
# 
# 
# 
# 
#   
#  
# 
# 
#  
# 
# 
# 

## Lähteet
Palo Santo

**Palo Santo** on Years & Years -yhtyeen toinen albumi, joka julkaistiin 6. heinäkuuta 2018.

## Kappaleet
# 
# 
# 	
# 
# 
#  
# 	
# 	
# 
# 
# 

## Lähteet
LEGO Ninjagon 6. tuotantokausi - Skybound

**Skybound** () on animaatiosarjan Lego Ninjagon kuudes tuotantokausi, jossa ninjat saavat vastaansa Tyranin teekannusta vapautuneen djinni Nadakhanin, joka maailmansa tuhoutumisen johdosta pyrkii valtaamaan Ninjagon uudeksi kotimaailmakseen.

## Jaksot

## Ääninäyttelijät
Petri Roininen

**Petri Tuomo Roininen** (s. 26. kesäkuuta 1964) on suomalainen keskustalainen poliitikko ja yrittäjä. Hän on toiminut kiinteistösijoitusyhtiö Investors Housen toimitusjohtajana vuodesta 2015. Roininen toimi korjausliikkeeksi nimensä muuttaneiden sinisten puheenjohtajana vuosina 2021–2023.

## Ura

Helsingissä syntynyt ja Vantaan Hakunilassa varttunut Roininen valmistui diplomi-insinööriksi Teknillisestä korkeakoulusta vuonna 1991 pääaineenaan tuotantotalous. Hän työskenteli vuosina 1990–1994 Suomen konsulttitoimistojen liitossa projektipäällikkönä ja asiamiehenä.

Roininen työskenteli vuosina 1994–2004 Merita-pankissa pankinjohtajana ja vuosina 2004–2006 Spondan liiketoimintajohtajana. Vuosina 2007–2008 hän työskenteli rahoitusalan Schauman Investment Oy:n toimitusjohtajana ja vuosina 2008–2014 Core Capital Oy:n toimitusjohtajana.

## Poliittinen toiminta

Kuntavaaleissa 2012 Roininen valittiin Helsingin kaupunginvaltuuston varajäseneksi kokoomuksesta.

Syyskuussa 2021 valittiin Roininen Sinisten puheenjohtajaksi. Ennen aluevaaleja 2022 puolue vaihtoi nimensä korjausliikkeeksi. Eduskuntavaalien 2023 alla puolue solmi Helsingin vaalipiirissä vaaliliiton keskustan ja kristillisdemokraattien kanssa. Roininen sai eduskuntavaaleissa 615 ääntä eikä tullut valituksi.

Toukokuussa 2023 Roininen siirtyi keskustaan. Hän oli ehdolla eurovaaleissa 2024, sai 2 756 ääntä eikä tullut valituksi.

Vuonna 2024 Roininen pyrki keskustan varapuheenjohtajaksi muttei tullut valituksi.

Vuoden 2025 kunta- ja aluevaaleissa Roininen valittiin Vantaan kaupunginvaltuustoon 367 äänellä sekä Vantaan ja Keravan hyvinvointialueen aluevaltuustoon 367 äänellä.

## Lähteet

## Aiheesta muualla

*
Cruella (elokuva)

**Cruella** on vuonna 2021 ensi-iltansa saanut yhdysvaltalainen rikoskomediaelokuva, joka perustuu Dodie Smithin lastenkirjassa *[[Satayksi dalmatiankoiraa]]* esiintyvään hahmoon, Cruella de Viliin. Elokuvan on ohjannut Craig Gillespie sekä käsikirjoittanut Dana Fox ja Tony McNamara, Aline Brosh McKennan, Kelly Marcelin ja Steve Zissis'n kirjoittaman tarinan pohjalta. Elokuvan nimiroolia esittää Emma Stone. Muissa rooleissa nähdään Emma Thompson, Joel Fry, Paul Walter Hauser, Emily Beecham, Kirby Howell-Baptiste ja Mark Strong.

*Cruella* sai maailmanensi-iltansa Los Angelesissa 18. toukokuuta 2021. Elokuvateattereihin se saapui 28. toukokuuta 2021, jolloin se julkaistiin myös koronaviruspandemian vuoksi samanaikaisesti Disney+-palveluun katsottavaksi Premier Access -lisämaksulla. Elokuva sai pääosin positiivisen vastaanoton kriitikoilta, jotka kehuivat sen roolisuorituksia, Gillsepien ohjausta, visuaalista tyyliä, puvustusta, lavastusta ja musiikkeja, mutta se sai myös kritiikkiä käsikirjoituksesta. Elokuva tuotti yli 233 miljoonaa dollaria maailmanlaajuisesti, ollen vuoden 2021 yhdeksänneksi tuottoisin elokuva.

## Näyttelijät

## Arvosteluja

## Jatko-osa
Toukokuussa 2021 Stone ja Thompson molemmat sanoivat, että he haluaisivat tehdä toisen *Cruella*-elokuvan *[[Kummisetä osa II|Kummisetä II:n]]* tyyliin, joka toimisi sekä jatko-osana että esiosana ensimmäiselle elokuvalle. Kesäkuussa 2021 Disney ilmoitti, että jatko-osa on virallisesti tekeillä, ja että Gillsepie ja McNamara palaavat ohjaajaksi ja käsikirjoittajaksi. Elokuussa 2021 Stone vahvisti uusivansa Cruella de Vilin roolin jatko-osassa.

## Lähteet

## Aiheesta muualla
* Virallinen sivusto 
*
Snorri Hjartarson

**Snorri Hjartarson** (22. huhtikuuta 1906 Borgarfjörður, Islanti – 27. joulukuuta 1986 Reykjavík, Islanti) oli islantilainen runoilija. Hän oli merkittävimpiä toisen maailmansodan jälkeisen ajan islantilaisia lyyrikoita. Hän työskenteli Reykjavíkin kaupunginkirjaston ylikirjastonhoitajana 1943–1966. 

Snorri luopui uransa loppuvaiheessa sidotusta mitasta, ja samalla runojen sävy muuttui tummemmaksi.

## Palkinnot ja tunnustukset
* 1981 Pohjoismaiden neuvoston kirjallisuuspalkinto kokoelmasta *Hauströkkrið yfir mér* (1979).

## Suomennettuja runoja
;Lähde
* Runoja antologiassa *[[Ja tunturin takaa kuulet –|Ja tunturin takaa kuulet –: Islannin sodanjälkeistä lyriikkaa]]*, suom. ja toim. Maj-Lis Holmberg, Espoo: Weilin + Göös 1977 
** Gnitaheiði-nummella
** Ilta
** Kenties; myös antologiassa: *Tämän runon haluaisin kuulla 2*, Helsinki: Tammi 1987 
** Kuulin heidän lähestyvän; myös antologiassa: *Minä olen sukua hevosille*, toim. Tuula Korolainen ja Riitta Tulusto, Helsinki: Otava 1996 
** Laulu
** Laulujen alkukoti
** Maisema
** Matka
** Pyhäinkuva
** Syysmetsässä
** Talo Roomassa
** Teräsmetsä
** Tiivistelmiä

* Runoja julkaisussa *[[Parnasso]]*, 1982; nro 6, suom. Maj-Lis Holmberg
** Ajautunutta
** Erämaata
** Jälleennäkeminen
** Kalvakkuuttta
** Muisto
** Rauha
** Taivaanvuohi
** Valaanniemellä
** Valkeat pilvet

* Putoilevat lehdet, suom. Maj-Lis Holmberg antologiassa: *Parantava runo*, Helsinki: Tammi, 1982

## Lähteet
Marko Pääkkönen

**Marko Pääkkönen** (s. 26. joulukuuta 1973 Jyväskylä) on suomalainen pesäpalloilija. Pääkkönen edusti urallaan Superpesiksessä Sotkamon Jymyä ja Kiteen Palloa. Pääkkönen saavutti urallaan kaksi SM-kultaa kaudella 1996 ja kaudella 1997, yhden SM-hopean kaudella 2004 ja yhden SM-pronssin kaudella 2005. Pääkkönen pelasi urallaan yhden A-poikien Itä-Länsi-ottelun. Pääkkönen pelasi urallaan 110 Superpesiksen runkosarjaottelua. Näissä hän löi yhden kunnarin ja kahdeksan tavallista juoksua, toi 62 juoksua ja keräsi 223 kärkilyöntiä. Pääkkönen pelasi urallaan 43 Superpesiksen ylemmän loppusarjan ottelua. Näissä hän löi kaksi tavallista juoksua, toi 28 juoksua ja keräsi 70 kärkilyöntiä.

## Lähteet
Æthelred I (Northumbrian kuningas)

**Æthelred I**, myös **Aethelred I**, **Aedelred I** tai **Ethelred I**, (k. 18. huhtikuuta 796) oli Northumbrian kuningas 774–779 ja 790–796.

Æthelred oli vuosina 759–765 hallinneen kuningas Aethelwald Mollin poika. Æthelred nousi valtaistuimelle vuonna 774, sen jälkeen kun edellinen kuningas Alhred oli syrjäytetty. Simeon Durhamin mukaan Æthelredin neljäntenä hallitusvuonna prinssit Ethelbald ja Headberht teloittivat kuninkaan käskystä herttuat Aldwulfin, Cynwulfin ja Ecgan. Æthelred ajettiin maanpakoon vuonna 779 ja kuninkaaksi nousi Ælfwald, kuningas Oswulfin poika. Anglosaksien kronikan ja Simeon Durhamin mukaan Æthelred palasi kuninkaaksi vuonna 790. Seuraavana vuonna Æthelred vangitutti herttua Eardwulfin. Eardwulf vietiin Riponiin, jossa hänet tuomittiin kuolemaan. Eardwulf onnistui kuitenkin pakenemaan ennen tuomion täytäntöönpanoa. Æthelred pyrki hankkimaan liittolaisia, ja meni vuonna 792 naimisiin Mercian kuninkaan Offan tyttären Ælfledin kanssa. Naimakaupan vuoksi Æthelred hylkäsi ensimmäisen vaimonsa. Æthelred oli lisäksi kirjeenvaihdossa frankkien kuninkaan Kaarle Suuren neuvonantajan Alkuinin kanssa, joka oli alun perin kotoisin Yorkista. Vuonna 793 tapahtui suuri onnettomuus, kun viikingit hyökkäsivät yllättäen Lindisfarnen luostariin ja ryöstivät Lindisfarnen saarta.
 
Anglosaksien kronikan mukaan Æthelredin omat miehet tappoivat hänet 18. huhtikuuta 796. Surma tapahtui luultavasti Corbridgessa. Väitetään, että Æthelredin neuvonantaja Torhtmund tappoi puolestaan Æthelredin murhaajan. 

## Lähteet
Feetu Knihti

**Feetu Knihti** (s. 16. maaliskuuta 2003 Kiukainen) on suomalainen jääkiekkoilija, joka edustaa SM-liigajoukkue Porin Ässiä. Hän on pelipaikaltaan keskushyökkääjä.

## Ura
### Seuraura
Knihti aloitti jääkiekkoilun viisivuotiaana Panelian Raikkaassa. Hän siirtyi juniorina sittemmin Porin Ässiin. Knihti toimi kaudella 2018–2019 seuran C-nuorten varakapteenina. Kaudella 2021–2022 hän nousi Ässien U20-joukkueen kapteeniksi. Syyskuussa 2021 Knihti teki seuran kanssa kolmivuotisen SM-liigasopimuksen. Hän teki liigadebyyttinsä runkosarjan neljännellä kierroksella 17. syyskuuta 2021 vieraissa Hämeenlinnan Pallokerhoa (HPK) vastaan. Knihti merkittiin Ässien kolmossentteriksi laidoilleen toinen debytantti, Valtteri Karnaranta sekä vasta toista liigaotteluaan pelannut Jami Virtanen. Hän sai ottelussa jääaikaa 11.23 minuuttia ja Knihti keräsi teholukeman –1. Liigauransa avausmaalin hän teki 12. helmikuuta 2022 niin ikään HPK:ta vastaan. Liigauransa toisen maalin Knihti teki 23. helmikuuta 2022 Pelicansia vastaan. Hän ratkaisi Ässille 3–2-voiton, kun jatkoaikaa oli pelattu vain neljä sekuntia. Knihdin osumasta tuli SM-liigan kaikkien aikojen nopein jatkoaikamaali. Edellinen ennätys oli seitsemän sekuntia, mikä oli aiemmin Tomáš Záborskýn (27. syyskuuta 2014) ja Patrick Davisin (6. helmikuuta 2016) hallussa. Kaikkiaan hän pelasi kauden aikana SM-liigassa 27 runkosarjaottelua tehopistein 2+4=6.

Kaudella 2022–2023 Knihti pelasi SM-liigassa 29 runkosarjaottelua tehopistein 2+3=5 ja kuusi pudotuspeliottelua ilman tehopisteitä. Hän vahvisti myös Ässien U20-joukkuetta. Kaudella 2023–2024 Knihti pelasi SM-liigassa 47 runkosarjaottelua tehopistein 3+4=7. Ässien SM-liigakauden päätyttyä hän pelasi jälleen seuran U20-joukkueessa, joka pelasi pudotuspelejä. U20 SM-sarjan kolmannessa välieräottelussa 1. huhtikuuta 2024 KooKoota vastaan Knihti teki Ässien 4–3-voittomaalin ensimmäisessä jatkoerässä ylivoimalla ajassa 61.53. Hänen osumansa ratkaisi joukkuelle loppuottelupaikan otteluvoitoin 3–0. Knihti voitti kauden päätteeksi U20 Suomen-mestaruuden. Huhtikuussa 2024 hän teki Ässien kanssa kaksivuotisen jatkosopimuksen. Kaudella  hän pelasi 26 runkosarjaottelua tehden kolme syöttöpistettä. Hän käväisi kaudella myös lainalla Mestiksessä Hermeksessä, jossa otteluja tuli kolme. Aloitettuaan kauden  vahvasti tekemällä 16 otteluun kaksi maalia ja neljä syöttöpistettä, Knihdin kauden  kattava jatkosopimus Ässien kanssa julkistettiin 31. lokakuuta 2025. Ässien urheilujohtaja Jarno Kultanen kuvaili Knihtiä ”tärkeäksi osaksi joukkuetta” ja korosti tämän roolia kovana kamppailijana ja alivoimapelaajana.

### Maajoukkueura
Knihti on pelannut viisi nuorten maaottelua.

## Muuta
Knihti on maininnut C-junioreissa pelatessaan suosikkipelaajikseen Patrick Kanen ja Mathew Barzalin. Hän on myöhemmin Liigassa pelatessaan maininnut esikuvakseen myös Elias Petterssonin.

## Tilastot

## Lähteet
*
*
*

### Viitteet
Bourj Hammoud

**Bourj Hammoud** () on kaupunki Libanonin pääkaupunki Beirutin itäpuolella Beirutin metropolialueella. Kaupunki on pääosin Libanonin armenialaisten asuttama ja yksi Lähi-idän tiheimmin asutetuista kaupungeista. Sen väkiluku on arviolta hieman alle 150&nbsp;000 ja pinta-ala noin 2&nbsp;km².

## Maantiede

Bourj Hammoud sijaitsee Libanonin pääkaupunki Beirutin metropolialueella Beirutjoen itärannalla noin 2 kilometriä Beirutin kaupungin keskustasta itään. Bourj Hammoudin kunnan pinta-ala on noin 2&nbsp;km². Kunnan alue jakautuu teollisuusalueeseen pohjoisessa, sekä asuin- ja liikealueeseen etelässä.

## Historia

Armenialaisten kansanmurhan alettua Osmanien valtakunnassa suuri määrä armenialaisia pakeni nykyiseen Libanoniin. Monet asettuivat Beirutjoen itärannalle, jonne 1930-luvulle tultaessa oli kehittynyt Bourj Hammoudin kaupunki. Oma kuntansa siitä tuli vuonna 1952. Nykyisen kokoinen asuinalue kasvoi 1970-luvulle saakka.

## Väestö

Bourj Hammoudin asukasluku on arviolta hieman alle 150&nbsp;000 henkilöä. Kaupunki on yksi Lähi-idän tiheimmin asutetuista kaupungeista.

Asukkaiden valtaosa on edelleen Libanonin armenialaisia. Heidän lisäkseen kaupungissa asuu esimerkiksi Syyrian sisällissodan pakolaisia, sekä siirtotyöläisiä Etelä-Aasiasta.

## Lähteet
MATE

**MATE** (/ˈmɑːteɪ/) on vapaan ja avoimen lähdekoodin työpöytäympäristö, joka toimii Linux- ja BSD-käyttöjärjestelmissä. Nimi on peräisin Etelä-Amerikassa kasvavasta kasvista *[[yerba maté]]*.

MATE-projekti alkoi forkkina GNOME 2:sta vastauksena GNOME 3:n muutoksiin. GNOME 3 erosi perinteisestä työpöytäsuunnittelusta uudella GNOME Shell käyttöliittymällä. Arch Linuxin käyttäjä nimeltä Perberos aloitti MATE-projektin.

Versiossa 1.26 MATE lisäsi Wayland-tuen.

## Lähteet
Pyry Takala

**Pyry Takala** (s. 12. maaliskuuta 1986) on suomalainen pesäpalloilija. Takala edusti koko uransa Superpesiksessä Kiteen Palloa. Takala saavutti urallaan yhden SM-kullan kaudella 2005 ja yhden SM-hopean kaudella 2004. Takala pelasi urallaan kaksi A-poikien Itä-Länsi-ottelua ja kaksi B-poikien Itä-Länsi-ottelua. Takala pelasi urallaan 70 Superpesiksen runkosarjaottelua. Näissä hän löi kolme tavallista juoksua, toi 44 juoksua ja keräsi 160 kärkilyöntiä. Takala pelasi urallaan 35 Superpesiksen ylemmän loppusarjan ottelua. Näissä hän löi yhden kunnarin ja kaksi tavallista juoksua, toi 22 juoksua ja keräsi 79 kärkilyöntiä.

## Lähteet
Jääräpää Santini

**Jääräpää Santini** (*The Great Santini*) on Lewis John Carlinon käsikirjoittama ja ohjaama yhdysvaltalainen komediallinen draamaelokuva vuodelta 1979. Pat Conroyn omaelämäkerralliseen romaaniin *Suuri Santini* perustuva elokuva kertoo Yhdysvaltojen merijalkaväen lentäjäupseerista (Robert Duvall), jonka perhe, etenkin teinipoika Ben (Michael O’Keefe), kärsii isänsä sotilaallisista kasvatusmenetelmistä ja äärikonservatiivisista mielipiteistä 1960-luvun yhteiskunnallisen vapautumisen vuosina.

Robert Duvall oli roolistaan parhaan miespääosan Oscar-ehdokkaana, mutta palkinnon vei Robert De Niro elokuvasta *[[Kuin raivo härkä]]*.

## Rooleissa

## Arvioita
*[[Video-opas|Video-oppaassa]]* vuodelta 1994 Kari Salminen kuvaa *Jääräpää Santinia* kepeän ironian täyttämäksi tutkielmaksi ”tosielämän psykopaatista, amerikkalaisesta miesten miehestä”. Hänestä Duvall suoriutuu roolistaan hyvin, mutta käsikirjoitus ei tavoita Pat Conroyn romaanin vakavia perusasetelmia. Hän antaa elokuvalle kolme tähteä viidestä, mikä vastaa sanallista arviota ”hyvä”.

## Lähteet

## Aiheesta muualla
*
Blackton

**Blackton** on muun muassa seuraavien yhdysvaltalaisten henkilöiden sukunimi:

* Charles Stuart Blackton (1914–2007), lapsinäyttelijä
* J. Stuart Blackton (1875–1941), elokuvaohjaaja ja -tuottaja
* Paula Blackton (1881–1930), näyttelijä
* Violet Virginia Blackton (1910–1965), lapsinäyttelijä
Elisa Pauna

**Elisa Pauna** (s. 15. joulukuuta 2000) on suomalainen pesäpalloilija. Pauna edustaa Superpesiksessä pelaavia Porin Pesäkarhuja. Paunan kasvattajaseura on Pöytyän Urheilijat. Hän pelaa sisäpelissä etenijänä tai vaihtajana ja ulkokentällä kopparina. Pauna on pelannut urallaan 23 Superpesiksen runkosarjaottelua. Näissä hän on lyönyt kolme tavallista juoksua, tuonut 20 juoksua ja kerännyt 55 kärkilyöntiä. Pauna on pelannut urallaan kymmenen Superpesiksen ylempää pudotuspeliottelua. Näissä hän on lyönyt yhden tavallisen juoksun, tuonut kolme juoksua ja kerännyt 15 kärkilyöntiä. Pauna on pelannut urallaan kolme Superpesiksen karsintasarjan ottelua. Näissä hän on tuonut neljä juoksua ja kerännyt 11 kärkilyöntiä. Lisäksi Pauna on pelannut Pöytyän Urheilijoiden joukkueessa 56 Ykköspesiksen runkosarjaottelua. Tilastot päivitetty 21. syyskuuta 2021.

## Lähteet
Sininen talo (Etelä-Korea)

**Sininen talo** (, kirj. "sinitiilinen paviljonki") on Etelä-Korean presidentin virka-asunto. Nimitys Sininen talo tulee päärakennuksen kattoa peittävistä 150 000 sinisestä kattotiilestä. Nykyinen rakennus valmistui vuonna 1991.

Sininen talo on avoinna yleisölle kaikkina muina päivinä paitsi sunnuntaisin, maanantaisin ja julkisina vapaapäivinä. Sisäänpääsy ei maksa mitään ja vierailijoilla pitää olla henkilöllisyystodistus. Ulkomaalaisilta vaaditaan rekisteröityminen nettilomakkeen kautta etukäteen.

Toukokuussa 2022 Etelä-Korean uudesta presidentistä, Yoon Suk-yeolista, tuli maan ensimmäinen presidentti, joka ei muuttanut virallisesti Siniseen taloon. Syyksi hän ilmoitti sen, että talo on "japanilaisen imperialistisen vallan symboli". Yoon sai osakseen kritiikkiä, koska talossa on presidentille tarkoitetut turvatoimet ja valtionpäämiehen muutto muualle olisi kallista. Eteläkorealainen media myös huhusi, että Yoon vaimoinensa ei suostu muuttamaan Siniseen taloon, koska taloa on väitetty šamaanin kiroamaksi. Yoon kiisti väitteet ja kutsui niitä poliittisten vastustajiensa tekaisemiksi.

## Lähteet
Lotta Vaattovaara

**Lotta Vaattovaara** (s. 1989 Kuopio) on suomalainen näyttelijä ja laulaja. Oulun silloisesta Kuusiluodon lukiosta valmistuttuaan hän opiskeli vuosina 2007–2012 Teatterikorkeakoulussa valmistuen teatteritaiteen maisteriksi vuonna 2012.

Vaattovaara on työskennellyt Kansallisteatterissa ja Helsingin kaupunginteatterissa vuonna 2011, Rauman teatterissa 2013–2014, Oulun kaupunginteatterissa 2014–2016. Kuopion kaupunginteatterissa hän on työskennellyt lokakuusta 2018 lähtien.

Vaattovaara on näytellyt myös Lauri Randlan käsikirjoittamassa ja ohjaamassa lyhytelokuvassa *Convict* vuodelta 2011.

Vaattovaara on naimisissa valosuunnittelija Juho Itkosen kanssa ja heillä on kaksi yhteistä lasta.

## Lähteet
Naapurit

**Naapurit** tarkoittaa seuraavia asioita:

* *[[Naapurit (vuoden 1920 elokuva)|Naapurit]]* (*Neighbors*), Edward F. Clinen ja Buster Keatonin ohjaama elokuva vuodelta 1920
* *[[Naapurit (vuoden 1981 elokuva)|Naapurit]]* (*Neighbors*), John G. Avildsenin ohjaama elokuva vuodelta 1981
* *[[Naapurit (elokuva)|Naapurit]]* (*Neighbors*), Nicholas Stollerin ohjaama elokuva vuodelta 2014
** *[[Naapurit 2]]* (*Neighbors 2: Sorority Rising*), elokuvan jatko-osa vuodelta 2016
* *[[Naapurit (sarjakuva)|Naapurit]]*, Esa Holopaisen tekemä sarjakuva
* Naapurit, Veikkauksen peli.
Fiina

**Fiina** on suomalainen naisen etunimi. Se on syntynyt lyhentymällä useista *-fiina*-loppuisista nimistä, muun muassa Adolfiinasta, Serafiinasta ja Josefiinasta.

Digi- ja väestötietoviraston mukaan Suomessa on syyskuuhun 2021 mennessä tilastoitu noin 250 Fiina-nimistä naista. Eniten Fiinoja on syntynyt 2010-luvulla. 

## Nimipäivät
Fiinalla on nimipäivä ortodoksisessa kalenterissa 29.&nbsp;heinäkuuta. Lisäksi Fiina-nimi esiintyy Helsingin yliopiston almanakkatoimiston virallisessa koirien nimipäiväkalenterissa; siinä nimipäivä on 19.&nbsp;maaliskuuta.

## Tunnettuja Fiinoja
* Adolfina ”Fiina” Pietikäinen (1870−1956), ammattiyhdistysvaikuttaja ja kansanedustaja

## Lähteet
Vasil Mžavanadze

**Vasil Mžavanadze** (; , *Vasili Pavlovitš Mžavanadze*) (20. syyskuuta (vanhaa lukua 7. syyskuuta) 1902 Kutaisi, Venäjän keisarikunta – 31. elokuuta 1988 Moskova, Neuvostoliitto) oli georgialainen neuvostopoliitikko, joka toimi kommunistisen puolueen (GKP) pääsihteerinä eli Gruusian SNT:n johtajana vuosina 1953–1972 ja NKP:n politbyroon jäsenenä 1957–1972. Mžavanadze menetti asemansa korruptioskandaalin myötä ja hänen seuraajakseen tuli Eduard Ševardnadze. 

Mžavanadze oli Gruusian kommunistisen puolueen jäsen vuodesta 1927 lähtien. Toisen maailmansodan aikana hän palveli puna-armeijan politrukkina. Sodan jälkeen Mžavanadze toimi Ukrainan SNT:ssa Kiovan sotilaspiirin poliittisen osaston apulaispäällikkönä Nikita Hruštšovin alaisuudessa. Mžavanadze  oli Ukrainan SNT:n korkeimman neuvoston jäsen 1947–1953 ja Neuvostoliiton korkeimman neuvoston jäsen 1954–1972.

Gruusiaa johtivat sodan jälkeisinä vuosina 1931–1938 GKP:n pääsihteerinä toimineen Lavrenti Berijan tukijat. Neuvostodiktaattori Josif Stalinin kuoleman ja Berijan pidättämisen jälkeen jälkeen heinäkuussa 1953 Hruštšovin tukijat ottivat vallan GKP:ssa. Mžavanadze syrjäytti Berijan suojatin Aleksandre Mirtshulavan GKP:n pääsihteerin paikalta syyskuussa 1953. Kun Hruštšovista tuli Neuvostoliiton johtaja vuonna 1957, Mžavanadze nimitettiin politbyroon ehdokasjäseneksi. Täysi jäsen hänestä tehtiin 1966.

Mžavanadzen johtamaa Gruusian neuvostotasavaltaa leimasi korruptio. Hänestä itsestään tuli tehottoman ja korruptoituneen hallinnon symboli. Mžavanadzen syytettiin huutokaupanneen virkoja, kavaltaneen valtion varoja ja pyörittäneen laittomia tehtaita rikastuttaakseen itseään.

Vuoden 1972 puolivälissä Mžavanadzea syytettiin julkisesti korruptiosta ja valtiollinen media tuomitsi hänet. Mžavanadze erosi GKP:n pääsihteerin paikalta 28. syyskuuta 1972 ja hänen seuraajakseen tuli Gruusian sisäministeri Eduard Ševardnadze, jonka on spekuloitu osallistuneen Mžavanadzen syrjäyttämiseen. Joulukuun 18. päivänä 1972 Mžavanadze erotettiin politbyroosta ja hän vetäytyi viettämään eläkepäiviään Gruusiassa. Mžavanadze kuoli Moskovassa 1988 ja hänet haudattiin valtiollisin menoin Tbilisissä.